Dorset

| Sijainti | 
Lounais-EnglantiEnglantiYhdistynyt kuningaskunta |
| Pääkaupunki | 
DorchesterView and modify data on Wikidata  |
| Pinta-ala | 
2 810 km2  (2016)View and modify data on Wikidata  |
| Hallinnolliset osat | 
Dorset (d) (käännä suomeksi)Bournemouth, Christchurch ja Poole (d)View and modify data on Wikidata  |
| Väkiluku | 
777 000 as.  (2020)View and modify data on Wikidata  |
| Asukastiheys | 
276 as./km2  (2020) |
| NUTS | 
UKK22View and modify data on Wikidata  |
| Verkkosivusto | 
www.dorsetforyou.gov.ukView and modify data on Wikidata  |

Kartta

|  |  |
| --- | --- |
| Koordinaatit | 
50° 50′ 00″ P, 2° 20′ 00″ LView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Dorset** on muodollinen ja historiallinen kreivikunta Lounais-Englannissa, Englannin kanaalin rannikolla. Dorsetin kreivikunnanvaltuusto ja kuusi hallintopiiriä sekä Bournemouthin ja Poolen yhtenäishallintopiirit lakkautettiin huhtikuussa 2019, ja niistä muodostettiin kaksi uutta yhtenäishallintopiiriä: Dorset sekä Bournemouth, Christchurch ja Poole. Vuonna 2020 muodollisen kreivikunnan alueella arvioitiin elävän noin 777 000 ihmistä.

Dorset tunnetaan kalkkikivirannikostaan – Dorsetin ja Itä-Devonin rannikko on Unescon maailmanperintökohde – sekä maalauksellisista rannikon lomakohteista, kuten Bournemouthista ja Lyme Regisistä. Thomas Hardyn romaanit sijoittuvat Dorsetiin. Tärkeitä elinkeinoja ovat maanviljely ja matkailu.

Maantiede
---------

Durdle Door Dorsetin rannikolla lähellä West Lulworthin kylää.
Dorsetin pinta-ala on 2 652 neliökilometriä, ja sen itäisin ja läntisin piste ovat 76 kilometrin ja pohjoisin ja eteläisin piste 53 kilometrin päässä toisistaan. Sitä ympäröivät Wiltshire koillisessa, Hampshire idässä, Englannin kanaali etelässä, Devon lännessä ja Somerset luoteessa.

Wiltshiren liitukiviylängöt jatkuvat Dorsetin alueella Dorset Downsin kukkuloina. Dorset Downs jakaantuu pohjoiseen ja eteläiseen osaan, joiden väliin jää kiilanmuotoinen alue alavaa, hiekka- ja savipohjaista maata. Se on oikeastaan osa Hampshiren allasta, jonka länsiosasta vedet valuvat Frome- ja Piddlejokia pitkin Poolen edustalle ja itäosasta Avon- ja Stourjokia pitkin Christchurchin edustalle. Dorset Downsin pohjois- ja länsipuolella, Devonin ja Somersetin vastaisella rajalla, on toinen hiekka- ja savipohjaisen maan alue. Suurinosa kreivikunnan pohjoisosien vesistöistä valuu Stouriin ja sen sivujokiin.

Puolet kreivikunnan väestöstä elää sen kaakkoisosan taajamassa, joka muodostuu useista yhteenkasvaneista kaupungeista, suurimpina niistä Bournemouth, Poole ja Christchurch. Muu osa Dorsetista on suhteellisen harvaan asuttua maaseutua. Sen itäreunalta alkaa New Forestin kansallispuisto, jonka metsissä ja nummilla vaeltaa poneja.

Historia
--------

Maiden Castlen vallituksia.
Dorsetin ensimmäiset asukkaat olivat mesoliittisia metsästäjä-keräilijöitä. Kreivikunnan liitukivikukkuloilta on löydetty useita kivi-, pronssi- ja rautakautisia monumentteja. Kolmen kilometrin päässä Dorchesteristä sijaitseva Maiden Castle on Euroopan suurimpia rautakautisia linnavuoria. Cerne Abbasin jättiläinen on kukkulanrinteeseen ammoin kaiverrettu alastoman miehen kuva, joka näkyy useiden kilometrien päähän. Tutkijat eivät ole pystyneet selvittämään sen tarkkaa tekoajankohtaa.

Roomalaiset saivat Maiden Castlen hallintaansa vuonna 43 ja perustivat nykyisen Dorchesterin paikalle Durnovarian kaupungin, josta johti säteittäin teitä muihin kyliin ja kaupunkeihin. Roomalaisten vetäydyttyä Britanniasta 400-luvulla Dorsetista tuli osa Wessexin valtakuntaa. Anglosaksit perustivat seudulle Christchurchin, Shaftesburyn ja useita muita kaupunkeja, ja Sherbornesta kasvoi Wessexin pääkaupunki. He rakensivat Dorsetiin myös useita luostareita, joista tuli ajan myötä merkittäviä maanomistajia ja vallankäyttäjiä.

Anglosaksien viimeisen kuninkaan Harald Godwininpojan hävittyä Hastingsin taistelun (1066) Vilhelm Valloittajalle Britannia siirtyi normannien hallintaan. 1100-luvulla maassa vallinneen anarkian aikana Dorsetiin rakennettiin useita linnoja, muun muassa Corfe Castleen, Powerstockiin, Warehamiin ja Shaftesburyyn. Kreivikunnan rannikolla käytiin satavuotisen sodan taisteluita 1337–1453, ja musta surma saapui sen rannikkokaupunkien kautta Englantiin. Weymouth oli ensimmäisiä kaupunkeja, joka joutui kulkutaudin armoille vuonna 1348.

Tolpuddlen marttyyrien muistojuhla vuonna 2016.
1500-luvulla tapahtuneen uskonpuhdistuksen myötä luostarit lakkautettiin ja niiden maat luovutettiin aatelisten hallintaan. Vuosina 1642–1651 käyty verillinen Englannin sisällissota jakoi väestön rojalisteihin ja parlamentaristeihin myös Dorsetissa. Paikallisväestö turhaantui sotaan ja muodosti omat aseelliset joukkonsa, *Dorset clubmen* (’Dorsetin nuijamiehet’), jotka tekivät vastarintaa sodan molemmille osapuolille. Sodan jälkeen Dorset sekaantui kuningasta vastaan järjestettyyn Monmouthin kapinaan, jonka seurauksena monet paikallisista aatelisista mestattiin tai karkotettiin Britannian siirtomaihin.

1700- ja 1800-luvuilla kreivikunnassa kärsittiin taloudellisesta niukkuudesta ja sen aiheuttamista levottomuuksista. Napinvalmistuksesta tuli yli sadan vuoden ajaksi tärkein teollisuudenala, joka työllisti lähinnä naisia. Vuonna 1815 Britanniassa kotiutettiin 250 000 sotilasta, mikä suisti maan taloudelliseen kriisiin, jota tehtaiden kiihtyvä koneistaminen pahensi. Kurjistuneet olot johtivat Dorsetissa ja muissa kreivikunnissa mellakoihin, joiden aikana väkijoukot tunkeutuivat tehtaisiin ja rikkoivat koneita. 1830-luvulla Tolpuddlen marttyyrit puolustivat parempia työoloja, mikä johti Britannian ammattiyhdistysliikkeen perustamiseen.

Hallinto
--------

Dorsetilla ei ole ollut hallinnollista asemaa huhtikuusta 2019 lähtien, jolloin kreivikunnanvaltuusto lakkautettiin ja kreivikunta jaettiin kahteen itsenäiseen yhtenäishallintopiiriin. Lordiluutnantti Angus Campbell on edustanut Yhdistyneen kuningaskunnan hallitsijaa kreivikunnassa tammikuusta 2014 lähtien.

### Osa-alueet

Dorsetin muodollisen kreivikunnan alueella sijaitsevat seuraavat hallinnolliset alueet:

Dorsetin aluehallinto1. taso: Hallintopiirit2. taso: Kunnat

| Hallinnon taso | Väkiluku (2020) | Lähde | Kartalla |
| --- | --- | --- | --- |
| Dorset \* | 380 000 |  | 1 |
| Bournemouth, Christchurch ja Poole \* | 397 000 |  | 2 |
| \* Yhtenäishallintopiiri |

Yhtenäishallintopiirit jakaantuvat edelleen 190 kuntaan *(civil parish)*, joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita.

Talous
------

Dorset on enimmäkseen maaseutua sen kaakkoisosassa sijaitsevaa Bournemouthin ja Poolen kaupunkialuetta lukuun ottamatta. Maanviljely on yhä merkittävin maankäytön muoto, vaikka se ei olekaan enää tärkein työllistäjä. Kreivikunnan liitukiviylänköjen suurilla maatiloilla harjoitetaan lypsykarjataloutta ja ohranviljelyä. Alavammilla mailla maatilat ovat pienempiä ja monialaisia, ja niillä kasvatetaan sikoja ja siipikarjaa sekä harjoitetaan puutarhataloutta.

Metsätalouden merkitys on kasvanut ja Forestry Commission omistaa suurimman osan metsistä. Portlandin kalkkikiveä ja Purbeckin marmoria louhitaan rakennusteollisuuden käyttöön. Dorsetissa on myös yksi Britannian viimeisistä yhä toiminnassa olevista kaoliinisavikaivoksista, josta saatavaa savea kuljetetaan Staffordshireen keramiikkateollisuuden käyttöön. Kimmeridgen lähistöltä on porattu jonkin verran maaöljyä ja maakaasua.

Matkailusta on tullut tärkeä elinkeino, varsinkin Dorsetin suurimmissa kaupungeissa Bournemouthissa, Poolessa ja Weymouthissa. Bournemouth on ollut lomakeskus jo vuodesta 1879 asti, ja myös Weymouthissa ja Portlandissa vierailee vuosittain paljon turisteja.

Liikenne
--------

Dorsetin tärkeimmät liikenneyhteydet.
### Tiestö

Dorsetin alueella kulkee kaksi suurta tietä:

* Guildfordista tuleva valtatie A31 kulkee Dorsetin itäosien läpi ja päättyy Bere Regisin kylään Warehamin lähistöllä;
* Southamptonista tuleva valtatie A35 kulkee Dorsetin läpi ja päättyy Honitonin kaupunkiin Kaakkois-Devonissa.

### Rautatiet

Lontoon Waterloon rautatieasemalta saapuva päärata kulkee Bournemouthin, Poolen ja Warehamin kautta ja päättyy Weymouthiin. Weymouthista liikennöi myös seutujunia Bristolin Temple Meadsin rautatieasemalle.

### Lauttaliikenne

Weymouthin ja Poolen satamista liikennöi lauttoja Englannin etelärannikolle, Guernseyn ja Jerseyn saarille sekä Cherbourgiin ja Saint-Malon satamiin Ranskan pohjoisrannikolla.

### Lentoliikenne

Dorsetin ainoa kansainvälinen lentokenttä sijaitsee Bournemouthissa. Sieltä on lentoyhteyksiä Espanjaan, Portugaliin, Kreikkaan, Turkkiin, Puolaan, Sveitsiin, Maltalle, Suomeen, Italiaan ja Kyprokselle.

Väestö
------

Veneitä Bournemouthin rannalla.
Vuonna 2020 Dorsetin muodollisessa kreivikunnassa oli noin 777 000 asukasta ja seuraavat yli kymmenentuhannen asukkaan asutuskeskukset:

| Asutuskeskus | Hallinnollinen alue | Väkiluku (2020) | Lähde |
| --- | --- | --- | --- |
| Bournemouth | Bournemouth, Christchurch ja Poole | 199 000 |  |
| Poole | Bournemouth, Christchurch ja Poole | 160 000 |  |
| Christchurch | Bournemouth, Christchurch ja Poole | 57 000 |  |
| Weymouth | Dorset | 55 000 |  |
| Ferndown | Dorset | 28 000 |  |
| Dorchester | Dorset | 22 000 |  |
| Wimborne Minster | Dorset | 16 000 |  |
| Verwood | Dorset | 14 000 |  |
| Bridport | Dorset | 14 000 |  |
| Blandford Forum | Dorset | 12 000 |  |
| Gillingham | Dorset | 11 000 |  |
| Swanage | Dorset | 11 000 |  |

Kulttuuri
---------

### Urheilu

Vuoden 2012 kesäolympialaisten purjehduskilpailut käytiin Dorsetin rannikolla.

Tunnukset
---------

### Lippu



File:Whitchurch Canonicorum, Parish Church of St Candida and Holy Cross (niche figure detail) - geograph.org.uk - 1338366.jpgPyhän Candidan veistos hänen nimikkokirkossaan Whitchurchin kylässä.

Dorsetin lipussa on keltaisella pohjalla punaisen reunuksen ympäröimä valkoinen risti. Lippu valittiin kreivikunnanvaltuuston vuonna 2008 järjestämässä suunnittelukilpailussa, ja sen suunnittelivat Dorsetista kotoisin olevat Dave White ja Stephen Coombs. Miehet ottivat suunnitelmansa lähtökohdaksi Cornwallin ja Devonin ristiliput. He päätyivät käyttämään lipussa valkoista ja punaista väriä, koska ne esiintyvät myös kreivikunnanvaltuuston vaakunassa, ja täydensivät väriyhdistelmän keltaisella. Lippu on omistettu viikinkien vuonna 831 surmaamalle Pyhälle Candidalle ja se otettiin viralliseen käyttöön 16. syyskuuta 2008.

### Pyhän Candidan päivä

Dorsetin kreivikuntapäivää vietetään kesäkuun 1. päivänä Pyhän Candidan muistoksi.

### Nimikkokukka

Dorset Blue Vinney -sinihomejuusto on saanut EU:n suojatun maantieteellisen merkinnän.
Vuonna 2004 Dorsetin nimikkokukaksi valittiin kellokanerviin kuuluva *Erica ciliaris* Plantlife International -järjestön pitämässä yleisöäänestyksessä. Kasvin nimi on englanniksi *Dorset heath*, ’dorsetinkellokanerva’. Sitä esiintyy Yhdistyneessä kuningaskunnassa vain Kaakkois-Dorsetissa (erityisesti Purbeckin saarella), Länsi-Cornwallissa sekä satunnaisesti Devonissa ja Hampshiressä.

### Perinneruoat

Dorsetin perinneruokia ovat muun muassa:

* *Dorset dough cake* – hiivalla kohotettu ja kuivahedelmillä höystetty maustekakku;
* *Dorset fair gingerbread* – soodalla kohotettuja ja inkiväärillä maustettuja pikkuleipiä;
* *Dorset knobs* – kovia sämpylöitä, jotka paistetaan kolmeen kertaan;
* *Dorset apple cake* – sokerikakkupohjainen omenapiirakka.

Dorset Blue Vinney on Sturminsterissä valmistettu ruskean homeen peittämä sinihomejuusto, jonka pistävä maku vaihtelee miedosta voimakkaaseen.

Lähteet
-------

1. 1 2 3 4 5 6 7 8 9  Dorset *Encyclopaedia Britannica*. Viitattu 4.5.2019. (englanniksi)
2. 1 2  Six councils into one Dorset Council. Viitattu 4.5.2019. (englanniksi)
3. 1 2 3 4 5 6  Brinkhoff, Thomas: United Kingdom: Administrative Division (Counties and Districts) - Population Statistics, Charts and Map *City Population*. Viitattu 21.5.2022. (englanniksi)
4. ↑  Unesco
5. ↑  Distance between Lyme Regis and Walkford *Distance calculator*. Viitattu 6.5.2019. (englanniksi)
6. ↑  Distance between Southwell, Dorset and Bourton *Distance calculator*. Viitattu 6.5.2019. (englanniksi)
7. ↑  Jacobs, Frank: 40 Ways to Carve Up England *Big Think*. Viitattu 5.5.2019. (englanniksi)
8. ↑  Profile of Poole Borough of Poole
9. ↑  Rural Dorset
10. ↑  Kirby, Alex: Dorset’s oldest human settlement ‘could fall into sea’  8.1.2016. BBC News. Viitattu 11.5.2019. (englanniksi)
11. ↑  Johnson, Ben: Historic Dorset Guide Historic UK. Viitattu 8.5.2019. (englanniksi)
12. ↑  The Romans in Dorset *Dorset Guide*. Viitattu 11.5.2019. (englanniksi)
13. 1 2 3  The Saxons in Dorset *Dorset Guide*. Viitattu 11.5.2019. (englanniksi)
14. 1 2  Medieval Dorset *Dorset Guide*. Viitattu 11.5.2019. (englanniksi)
15. 1 2  18th and 19th century Dorset *Dorset Guide*. Viitattu 11.5.2019. (englanniksi)
16. ↑  Her Majesty’s Lord-Lieutenant of Dorset Dorset Council.  Arkistoitu 4.5.2019. Viitattu 4.5.2019. (englanniksi)
17. ↑  Dorset UK Local Councils. Viitattu 4.5.2019. (englanniksi)
18. ↑  All About Local Councils (PDF) (sivut 4–5) The National Association of Local Councils.  Arkistoitu 8.10.2020. Viitattu 4.5.2019. (englanniksi)
19. ↑  Highways England (PDF) *assets.publishing.service.gov.uk*. Viitattu 12.5.2019. (englanniksi)
20. ↑  National Rail Route Diagram (PDF) *nationalrail.co.uk*.  Arkistoitu 24.10.2018. Viitattu 12.5.2019. (englanniksi)
21. ↑  Ro/Ro Passengers Port of Poole.  Arkistoitu 15.12.2018. Viitattu 12.5.2019. (englanniksi)
22. ↑  Afloat Weymouth Harbour. Viitattu 12.5.2019. (englanniksi)
23. ↑  By Air Visit Dorset. Viitattu 12.5.2019. (englanniksi)
24. 1 2 3  Brinkhoff, Thomas: Bournemouth, Christchurch and Poole (Unitary District, South West England, United Kingdom) - Population Statistics, Charts, Map and Location *City Population*. Viitattu 21.5.2022. (englanniksi)
25. 1 2 3 4 5 6 7 8 9  Brinkhoff, Thomas: Dorset (Unitary County, South West England, United Kingdom) - Population Statistics, Charts, Map and Location *City Population*. Viitattu 21.5.2022. (englanniksi)
26. ↑  Weymouth and Portland London 2012
27. ↑  Dorset Flag *British County Flags*. Viitattu 1.5.2019. (englanniksi)
28. ↑  Dorset Day *British County Flags*. Viitattu 1.5.2019. (englanniksi)
29. ↑  Kirby, Alex: UK counties choose floral emblems  5.5.2004. BBC News. Viitattu 1.5.2019. (englanniksi)
30. ↑  Dorset heath *plantlife.org.uk*.  Arkistoitu 5.7.2019. Viitattu 1.5.2019. (englanniksi)
31. ↑  Dorset Dough Cake *Foods of England*. Viitattu 4.5.2019. (englanniksi)
32. ↑  Dorset Fair Gingerbreads *Foods of England*. Viitattu 4.5.2019. (englanniksi)
33. ↑  Dorset Knobs *Foods of England*. Viitattu 4.5.2019. (englanniksi)
34. ↑  Dorset Apple Cake *Foods of England*. Viitattu 4.5.2019. (englanniksi)
35. ↑  Dorset Blue Cheese *Foods of England*. Viitattu 4.5.2019. (englanniksi)

Aiheesta muualla
----------------

* Kuvia tai muita tiedostoja aiheesta **Dorset** Wikimedia Commonsissa

* Dorset Council (yhtenäishallintopiiri)
* Bournemouth, Christchurch and Poole Council (yhtenäishallintopiiri)
* Visit Dorset (matkailusivusto)

  

Lounais-Englannin hallintopiirit

|  |  |
| --- | --- |
| Bristol | Bristol |
| Cornwall | Cornwall • Isles of Scilly |
| Devon | East Devon • Exeter • Mid Devon • North Devon • Plymouth • South Hams • Teignbridge • Torbay • Torridge • West Devon |
| Dorset | Bournemouth, Christchurch and Poole • Dorset |
| Gloucestershire | Cheltenham • Cotswold • Forest of Dean • Gloucester • South Gloucestershire • Stroud • Tewkesbury |
| Somerset | Bath and North East Somerset • Mendip • North Somerset • Sedgemoor • South Somerset • Taunton Deane • West Somerset |
| Wiltshire | Swindon • Wiltshire |